**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

**POSĖDŽIO PROTOKOLAS**

2022-06-09 Nr. TAR-66

Posėdžio data – 2022 m. birželio 7 d.

Pradžia – 13.00 val. (nuotoliniu būdu)

Posėdžio pirmininkas – Kazys Bagdonas.

Posėdžio sekretorė – Lietutė Demidova.

Posėdyje dalyvauja komiteto nariai: Arvydas Cesiulis, Jurij Šeršniov, Artūras Razbadauskas, Vaida Raugelė, Alina Velykienė. Nedalyvauja Antanas Kontautas.

Posėdyje dalyvauja: Savivaldybės administracijos direktorius G. Neniškis, direktoriaus pavaduotojas A. Dobranskis, Statybos ir infrastruktūros plėtros skyriaus vedėjas V. Švedas, Viešosios tvarkos skyriaus, Administracinės veiklos poskyrio vedėjas M. Poimanskis, L.e.p. Strateginio planavimo skyriaus vedėja S. Kačerauskaitė, Finansų skyriaus vedėja K. Petraitienė, Socialinės paramos skyriaus vedėja A. Liesytė, Statinių administravimo skyriaus vedėja D. Gerasimovienė.

K. Bagdonas informuoja, kad Savivaldybės administracija atsiima klausimą „Dėl Klaipėdos miesto savivaldybės tarybos 2003 m. liepos 24 d. sprendimo Nr. 1-243 „Dėl Klaipėdos miesto savivaldybės strateginio planavimo tvarkos patvirtinimo“ pakeitimo“.

DARBOTVARKĖ (patvirtinta už – 6):

1. Dėl Klaipėdos miesto savivaldybės tarybos 2022 m. vasario 17 d. sprendimo Nr. T2-36 „Dėl Klaipėdos miesto savivaldybės 2022–2024 metų strateginio veiklos plano patvirtinimo“ pakeitimo. Pranešėja S. Kačerauskaitė.

2. Dėl Klaipėdos miesto savivaldybės tarybos 2022 m. vasario 17 d. sprendimo Nr. T2-32 „Dėl Klaipėdos miesto savivaldybės 2022 metų biudžeto patvirtinimo“ pakeitimo. Pranešėja K. Petraitienė.

3. Dėl Klaipėdos miesto savivaldybės tarybos 2019 m. lapkričio 28 d. sprendimo Nr. T2-333 „Dėl Klaipėdos miesto savivaldybės administracijos struktūros patvirtinimo“ pakeitimo. Pranešėjas G. Neniškis.

4. Dėl Didžiausio leistino valstybės tarnautojų ir darbuotojų, dirbančių pagal darbo sutartis, pareigybių skaičiaus Klaipėdos miesto savivaldybės administracijoje nustatymo. Pranešėjas G. Neniškis.

1. SVARSTYTA. Klaipėdos miesto savivaldybės tarybos 2022 m. vasario 17 d. sprendimo Nr. T2-36 „Dėl Klaipėdos miesto savivaldybės 2022–2024 metų strateginio veiklos plano patvirtinimo“ pakeitimas.

Pranešėja – S. Kačerauskaitė. Teigia, kad sprendimo projekto tikslas – pakeisti Klaipėdos miesto savivaldybės 2022–2024 m. strateginio veiklos plano, patvirtinto Klaipėdos miesto savivaldybės tarybos 2022 m. vasario 17 d. sprendimu Nr. T2-36 „Dėl Klaipėdos miesto savivaldybės 2022–2024 metų strateginio veiklos plano patvirtinimo“, programas. Siūlomi keitimai visose 12-oje programų bei Investicijų projektų sąraše. Sprendimo projektas parengtas dėl šių priežasčių: buvo priimti teisės aktai, kurie lemia strateginio veiklos plano programų turinį; savivaldybės administracijos padaliniai pateikė siūlymus dėl pokyčių programose. S. Kačerauskaitė pristato 2022-2024 metų strateginio veiklos plano pakeitimus (pagal programas).

A. Velykienė sako, kad lieka nebeaiškus ukrainiečių vaikų ugdymas nuo rugsėjo 1d. Teigia, kad sporto įstaigose ugdymas kompensuojamas iš biudžeto, todėl gaunasi socialinė nelygybė tarp neformalaus ugdymo kultūros įstaigų ir sporto įstaigų. Mano, kad reikėtų įpareigoti Savivaldybės administraciją rugsėjo 1 d. parengti tvarkos aprašą dėl vienodo kompensavimo iš biudžeto už vaikų ugdymą (vaikams iš daugiavaikių šeimų, ypač talentingiems vaikams ir ukrainiečių vaikams). A. Velykienė prašo paaiškinti situaciją dėl „bendro Klaipėdos miesto savivaldybės įmonių GIS programinės įrangos licencijų įsigijimo“; pateikti preliminarius pasiūlymus, skaičiavimus prie priemonės „Dviračių garažo įrengimas Liepų g. 11/13 kieme, siekiant skatinti ekologišką darbuotojų judumą“; pateikti (prie papildomų lėšų) ir gatvių tvarkymo eilę pagal sąrašą; į „Klaipėdos miesto ir priemiestinių teritorijų gyventojų modalinio kelionių pasiskirstymo pokyčių tyrimą“ įtraukti būsimas, esamas kapines, sodų bendrijas; informuoti apie galimą Danės skvero apsaugą ne fizine apsauga; numatyti strateginiame veiklos plane video kameras (Danės g. krantinėje); pastatyti suoliukus tarp Alksnynės g. ir BIG-o (Žardės ir Smiltelės g.).

V. Raugelė pritaria, kad neturi būti Danės skvero fizinė apsauga. Mano, kad tam yra (IT) technologijas.

K. Bagdonas teigia, kad dviračių garažais (Liepų g.) galėtų naudotis ir miestiečiai.

V. Raugelė mano, kad garažais galėtų naudotis atvykstantys į savivaldybę interesantai.

A. Velykienė prašo išgirsti išsakytas pastabas, jas išnagrinėti ir grįžti į kito komiteto posėdį. Teigia, kad dėl neformaliojo ugdymo Savivaldybės administracijai pati pateiks raštą.

A. Cesiulis siūlo šiandien pritarti sprendimo projektui, o Savivaldybės administracijai išgirsti pastabas ir iki Tarybos posėdžio pateikti siūlymus joms spręsti.

NUTARTA:

* 1. Pritarti pateiktam sprendimo projektui.

1.2. Prašyti Savivaldybės administracijos, iki Tarybos posėdžio, pateikti siūlymus išsakytoms pastaboms spręsti.

BALSUOTA: už – 4 (K. Bagdonas, A. Cesiulis, A. Razbadauskas, V. Raugelė), prieš – 0, susilaiko – 2 (A. Velykienė, J. Šeršniov).

2. SVARSTYTA. Klaipėdos miesto savivaldybės tarybos 2022 m. vasario 17 d. sprendimo Nr. T2-32 „Dėl Klaipėdos miesto savivaldybės 2022 metų biudžeto patvirtinimo“ pakeitimas.

Pranešėja – K. Petraitienė. Siūlo keisti Klaipėdos miesto savivaldybės tarybos 2022 m. vasario 17 d. sprendimą Nr. T2-32 „Dėl Klaipėdos miesto savivaldybės 2022 metų biudžeto patvirtinimo“ (pakeistas 2022 m. balandžio 28 d. Klaipėdos miesto savivaldybės tarybos sprendimu Nr. T2-80), siekiant padidinti biudžeto pajamas dėl dotacijų skyrimo Savivaldybei, dėl prognozuojamo didesnio gyventojų pajamų mokesčio surinkimo, gavus ES finansinės paramos ir bendrojo finansavimo lėšas ir paskirstyti jas asignavimams bei keisti asignavimus, nekeičiant bendros jų apimties, tarp vykdomų programų, atsižvelgiant į Strateginio veiklos plano projektą ir Savivaldybės administracijos pateiktas paraiškas.

NUTARTA. Pritarti pateiktam sprendimo projektui (bendru sutarimu).

3. SVARSTYTA. Klaipėdos miesto savivaldybės tarybos 2019 m. lapkričio 28 d. sprendimo Nr. T2-333 „Dėl Klaipėdos miesto savivaldybės administracijos struktūros patvirtinimo“ pakeitimas.

Pranešėjas – G. Neniškis. Pristato klausimą. Primena, kad Klaipėdos miesto savivaldybės taryba 2019 sprendimu patvirtino Savivaldybės administracijos struktūrą, kuri įsigaliojo 2020 m. balandžio 1 d., tačiau, atsižvelgiant į teisės aktų kaitą bei pasikeitus geopolitinei situacijai Europoje, siūloma struktūrą keisti. Siūloma Viešosios tvarkos skyriuje įsteigti Civilinės saugos ir mobilizacijos poskyrius, Bendrojo skyriaus vyr. specialisto, atsakingo už korupcijai atsparios aplinkos kūrimą, pareigybė perkelti iš Bendrojo skyriaus į tiesioginį Klaipėdos miesto savivaldybės administracijos direktoriaus pavaldumą, taip pat panaikinti Duomenų apsaugos pareigūno - darbuotojo, dirbančio pagal darbo sutartį, pareigybė ir steigiama karjeros valstybės tarnautojo - Duomenų apsaugos pareigūno.

NUTARTA. Atidėti klausimo svarstymą kitam komiteto posėdžiui (bendru sutarimu).

Komitetas nutaria, kadangi ir pranešėjas ir keli komiteto nariai negali toliau dalyvauti posėdyje, atidėti darbotvarkės klausimą „Dėl Didžiausio leistino valstybės tarnautojų ir darbuotojų, dirbančių pagal darbo sutartis, pareigybių skaičiaus Klaipėdos miesto savivaldybės administracijoje nustatymo“ kitam komiteto posėdžiui.

Posėdis baigėsi 15.00 val.

Posėdžio pirmininkas Kazys Bagdonas

Posėdžio sekretorė Lietutė Demidova